Raskaana oleva voi jäädä työstään pois nykyistä joustavammin. Raskausvapaan voi aloittaa 30 arkipäivää ennen laskettua synnytysaikaa tai työnantajan kanssa sopien viimeistään 14 arkipäivää ennen laskettua aikaa. Yrittäjät, opiskelijat ja muut joilla ei ole työsuhdetta, voivat aloittaa raskausrahajakson haluamanaan ajankohtana aikaisintaan 30 arkipäivää ja viimeistään 14 arkipäivää ennen laskettua synnytysaikaa.
Vanhempainrahaa voi käyttää haluaminaan jaksoina lapsen kahden vuoden ikään saakka, sitä ei ole siis pakko käyttää yhdenjaksoisesti. Vanhempainrahaa voi käyttää esimerkiksi lyhyemmissä jaksoissa tai osalta viikkoa ja vanhemmat voivat vuorotella lapsen hoidossa. Työsuhteessa olevilla on oikeus pitää vanhempainvapaata enintään neljässä jaksossa lasta kohden.
Vanhempainrahaa voi hakea myös osittaisena (puolikkaana), jos tekee osa-aikatyötä. Kotihoidontukea voi halutessaan saada lapsen puolen vuoden iän jälkeen vanhempainrahajaksojen välissä.
Lisäksi huomioidaan tilanteet, joissa kahden vuoden sisään perheeseen syntyy useampia lapsia. Tällöin voi pitää enintään neljä jaksoa vanhempainvapaata kalenterivuodessa.